text: 宋應亨，字嘉甫，號長元，山東登州府萊陽縣人。生平.萬曆四十三年歸鄉，好賢喜士，食客滿座，酒樽不空。逾六年，長子宋璜成崇禎庚辰科進士，授杭州理刑，應亨教之曰：“毋束溼，毋草菅，毋長莠。”庚辰、辛巳山東大飢，人相食，公出粟賑之，活人無數。事母至孝，居喪過哀。左目瞳昏黑，莫能視物，尋登泰山，感異夢，果遇良醫，以金針撥之，目復清明。又夢青衣童子曰：上帝以公純孝，遣餘默相助之，已無恙，予將報命焉。為清豐知縣時，多惠政，去之後，建祠郭外，曰益詠堂，二月晦為公生日，士女歲歲醵金為社會，陳百貨於祠前，三日乃罷。甲申盜蜂起，焚燒官府，至公祠則下拜，且相戒曰：宋公有德於民，祠不可毀。崇禎十五年閏十一月，清兵破臨清，應亨率士民守萊陽，北隅單弱，捐千金建甕城，浹旬而畢。大兵至，應亨獨當一面，懸賞募死士，夜劫營，清兵拔圍去。十六年二月初五日，清軍掩至，避北城不攻。次日辰時，由城東北緣雲梯上，應亨平巾箭衣，驅家僮巷戰，家人令易帽，不可。驅良久，家僮死者三十餘人，應亨項中一刀，被執不屈，遂死。後詔贈太僕寺少卿，賜祭葬。清乾隆間賜諡節愍，入清豐縣名宦祠。家族.妻郝氏、孫氏，皆贈淑人。有三子：宋璠、宋璜、宋琬。長子宋璠，字玉伯，歷任光祿寺主簿、上林丞，加行太僕寺少卿，任俠好客，雅歌投壺，有翩翩佳公子風。次子宋璜，字玉仲，號答昊，崇禎十三年進士，授杭州府推官，順治間歷兵部職方司員外郎；次子宋琬，字玉叔，號荔裳，中順治四年丁亥進士，尤善詩，官陝西副使、浙江參政、四川按察使。
metadata: erhwenkuo/wikipedia-zhtw
metadata: 宋應亨
metadata: https://zh.wikipedia.org/wiki?curid=7519196